‘ডবল ইঞ্জিন’ বেকারত্ব! কনস্টেবলের চাকরিতে আবেদন পিএইচডিদেরও

ওয়েব ডেস্ক: পশ্চিমবঙ্গের বেকরত্ব (Unemployment) নিয়ে প্রায়ই রাজ্য সরকারকে নিশানা করতে দেখা যায় বিজেপি (BJP) নেতৃত্বদের। তাঁরা এও বলেন যে, রাজ্যে বিজেপি ক্ষমতায় এলে নিয়োগের জোয়ার আসবে। কিন্তু আদতেই কি তেমন সম্ভাবনা রয়েছে? দেশের অন্যান্য ‘ডবল ইঞ্জিন’ রাজ্যেই (Double Engine State) দেখা যাচ্ছে উল্টোচিত্র। উদাহরণ হিসেবে সম্প্রতি মধ্যপ্রদেশের (Madhya Pradesh) দিকে তাকিয়েই দেখুন না, সেখানে বেকারত্বের ছবিটা কতটা ভয়াবহ, তা বুঝতে পারবেন এক নিয়োগের বিজ্ঞপ্তির প্রেক্ষিতে আবেদনকারীর সংখ্যা দেখেই।

দীর্ঘ প্রতীক্ষার পর অবশেষে পুলিশ কনস্টেবল নিয়োগ (MP Police Constable Recruitment) প্রক্রিয়া শুরু হয়েছে মধ্যপ্রদেশে। আর সেই বিজ্ঞপ্তির প্রেক্ষিতে চাকরির আশায় প্রায় ১০ লক্ষ আবেদনপত্র জমা পড়েছে। মধ্যপ্রদেশ স্টাফ সিলেকশন বোর্ড সূত্রে জানা গিয়েছে, মোট ৭,৫০০ কনস্টেবল পদের জন্য এসেছে ৯.৭৬ লক্ষ আবেদন। অর্থাৎ, গড়ে প্রতি পদে প্রায় ১৩,০০০ প্রার্থী লড়ছেন।

আরও পড়ুন: ১ বছর পর জুটল সরকারি বাংলো! কী কী সুবিধা কেজরির নয়া ঠিকানায়?

রাজ্য পুলিশের কনস্টেবল পদের জন্য ন্যূনতম যোগ্যতা মাধ্যমিক পাস হলেও আবেদনকারীদের তালিকায় রয়েছেন উচ্চশিক্ষিতরাও। সূত্রের খবর, এই পদের জন্য ৪২ জন পিএইচডি গবেষক, ১২ হাজারেরও বেশি ইঞ্জিনিয়ারের পাশাপাশি অসংখ্য স্নাতক ও স্নাতকোত্তর প্রার্থী আবেদনপত্র জমা দিয়েছেন। এর জন্য অনলাইন আবেদন শুরু হয়েছিল ১৫ সেপ্টেম্বর। মূলত ২৯ সেপ্টেম্বর পর্যন্ত আবেদন নেওয়ার কথা থাকলেও বিপুল সাড়া পাওয়ায় সময়সীমা বাড়িয়ে ৬ অক্টোবর পর্যন্ত করা হয়।

নিয়োগ প্রক্রিয়ার অংশ হিসেবে লিখিত পরীক্ষা শুরু হবে ৩০ অক্টোবর, এরপর শারীরিক সক্ষমতা পরীক্ষা নেবে মধ্যপ্রদেশ পুলিশ। সবকিছু সময়মতো সম্পন্ন হলে আগামী মে বা জুনের মধ্যে ৭,৫০০ নতুন কনস্টেবল যোগ দিতে পারেন রাজ্য পুলিশের দলে। এই পদে বেতন নির্ধারিত হয়েছে ১৯,৫০০ টাকা থেকে ৬২,০০০ টাকা পর্যন্ত। কিন্তু সংখ্যার তুলনায় এত বিপুল আবেদনই প্রমাণ করছে যে বিজেপি শাসিত ‘ডবল ইঞ্জিন’ রাজ্যে বেকারত্বের ছবিটা কতটা ভয়াবহ।